### Beslutning

Godkendt.

### Sagsfremstilling

## Resume og sagens baggrund

Teknik- og Miljøudvalget blev på deres møde d. 13. juni - 2024 orienteret om status på den nuværende færgedrift til [adresse] og Sejerø, herunder færgernes alder, stand og øgede behov for vedligeholdelse.

Der følges her op på orienteringen til Teknik- og Miljøudvalget, og der lægges på til, at der arbejdes videre med en plan for levetidsforlængelse af færgerne.

## Indstillinger

Direktøren indstiller, at tilstandsvurdering af færgerne igangsættes, og der udarbejdes en plan for levetidsforlængelse af færgerne, indeholdende tids- og handlingsplan, estimat af investeringsbehovet samt estimat af afledte driftsomkostninger.

## Behandling

Teknik- og Miljøudvalget.

## Sagsfremstilling

Færgernes tekniske tilstand og alder gør, at antallet af akutte reparationer løbende øges. Administrationen lægger op til, at der udarbejdes en plan for levetidsforlængelse af færgerne, med udgangspunkt i de tre nedenstående  undersøgelsestemaer.

Kommunalbestyrelsen besluttede i december 2022, at sætte projektet om indkøb af to nye el-standardfærger i bero.

De nuværende færger er aldrende, Nekseløfærgen er fra 1993 og Sejerøfærgen er fra 1998. For at opretholde en stabil drift bør færgerne levetidsforlænges cirka hvert 10. år. Da der de seneste år er arbejdet med projektet om nye el-færger, er der ikke udført levetidsforlængelse på færgerne.

Færgerne blev sidst levetidsforlænget i 2013/2014, hvor Nekseløfærgen blev ombygget, og Karlo Bruun fik skiftet hovedmotorer. Da det vil tage minimum 5 år fra beslutning til levering af nye færger, vil det kræve tiltag for at sikre, at de nuværende færger kan fortsætte i stabil drift de næste 5 til 10 år, frem mod eventuelle nye færger til [adresse] og Sejerø.

*Undersøgelsestemaer:*

 ”Levetidsforlængelse af eksisterende flåde”

Den eksisterende flåde er nedslidt, og det vil kræve investeringer at levetidsforlænge den, så den kan understøtte en stabil færgedrift de kommende 5-10 år. Disse investeringer vil ikke kunne udføres indenfor det nuværende budget til færgedriften.

De løbende tekniske nedbrud på færgerne er løst enkeltvis, og der er ikke lavet langsigtet planlagt vedligehold.

For at danne et grundlag for levetidsforlængelsens omfang skal der udarbejdes en tilstandsvurdering af flåden. Tilstandsvurderingen udarbejdes af en ekstern rådgiver med speciale indenfor området.

 ”Nye driftsformer med eksisterende materiel”

Nye driftsformer for det eksisterende materiel vil også være et undersøgelsestema, der kan understøtte en stabil drift i de kommende år. Det undersøges om det eksisterende materiel kan drives på en måde, der kan understøtte levetidsforlængelsen.

”Supplerende eller andet materiel”

Et undersøgelsestema hvor der undersøges muligheder for at anskaffe andet materiel, til at løse opgaven med at besejle [adresse] og Sejerø som kan understøtte en stabil færgedrift.

Her kan der undersøges om der med fordel kunne anskaffes supplerende materiel, og/eller om eksisterende materiel med fordel kan udskiftes med andet – formentlig brugt – materiel.

Tilstandsvurdering af flåden

Tilstandsvurderingen af den eksisterende flåde, vil beskrive hvilke investeringer der er nødvendige for at levetidsforlænge flåden i optil 10 år. Disse tilstandsvurderinger vil beskrive hvilke dele af færgerne der skal udskiftes, for at opnå en stabil drift, og hvilke investeringsbehov der er nødvendige. I forbindelse med tilstandsvurderingen, vurderes det også om der i forbindelse med levetidsforlængelsen, kan laves forbedringer i forhold til færgernes miljøpåvirkning og drift.

Tilstandsvurderingen vil være grundlaget for arbejdet, så der kan udarbejdes en plan for levetidsforlængelsen, indeholdende både en tids- og handlingsplan, et estimat på investeringsbehovet for levetidsforlængelsen af flåden samt eventuelle afledte driftsomkostninger for den samlede plan.

Det forventes at en levetidsforlængelse af den eksisterende flåde, vil være en stor del af planen. Det forventes også at både ”Nye driftsformer med eksisterende materiel” og ”Supplerende eller andet materiel” vil indgå i planen, og at den samlede plan vil indeholde forskellige tiltag fra alle tre undersøgelsestemaer. Derfor vurderes alle tre undersøgelsestemaer samtidigt.

Når der skal arbejdes med undersøgelsestemaerne ”Nye driftsformer med eksisterende materiel” og ”Supplerende eller andet materiel” vil Ø-udvalget og "Dialogforum for færgedrift" blive inviteret til at indgå i en følgegruppe, der løbende vil blive inddraget i processen. Derved kan input fra følgegruppen tages med i processen, frem mod den endelige plan for levetidsforlængelse af flåden.

Tilstandsvurderingen af den eksisterende flåde forventes at kunne udarbejdes indenfor en ramme af 200.000, - kr. Det vurderes, at denne udgift kan holdes indenfor det nuværende budget til færgedrift i 2025. Når tilstandsvurderingen er udført, kan der blive behov for at der udarbejdes andre analyser, for at understøtte den samlede plan for levetidsforlængelsen af flåden.

## Økonomiske konsekvenser

Ingen.